Hotunan zangar zanagar adawa da Isra'ila - BBC Hausa
Hotunan zangar zanagar adawa da Isra'ila
1 Yuni 2010
http://www.bbc.com/hausa/multimedia/2010/06/100601_gaza-protest_gallery
Dumbin jama'a magoya bayan Palasdinawa sun yi zanga zanga a gaban ofishin jakadancin Isra'ila dake Ankara, domin nuna adawa da Isra'ila.
Dumbin jama'a magoya bayan Palasdinawa sun yi zanga zanga a gaban ofishin jakadancin Isra'ila dake Turkiyya domin adawa da matakin da Isra'ila ta dauka na kai hari kan jiragen ruwan dake dauke da kayan agaji zuwa zirin Gaza.
A ranar Litinin ne sojojin kundun bala na Isra'ila suka kai hari kan jiragen ruwan wadanda suka nufi zirin Gaza domin karya shingen da Isra'ila tasa na hana kai agaji ga Palatsinawa.
A kalla masu fafutuka goma ne suka rasu a harin yayinda Isra'ila ke ci gaba da tsare da dama daga cikinsu, wadanda suka hada da 'yan Burtaniya da Amurka da Australia da kuma Turkiyya.
Jama'ar sun yi Allah wadai da matakin sannan suka nemi kasashen duniya da su dauki mataki domin hukunta Isra'ila, abisa abinda suka bayyana da cewar kisan gillane ga mutanen da basu-jiba-basu-gani ba.
Masu zanga zangar wadanda suka kona tutocin Isra'ila dana Amruka, sun yi kalamai cikin fushi a yayinda 'yan sanda suka yi ta kokarin dakatar da su domin hanasu kaiwa ga ginin ofishin.
Har ila yau masu zanga zangar sun daga tutocin addinin musulunci suna masu kabbara da kuma tsinewa al'umar Yahudawa, tare da neman a baiwa al'umar Palatsinawa 'yan cin gashin kansu.
Tuni dai kasashen duniya suka soki matakin na Isra'ila, Fira Ministan Turkiyya, Recep Tayyib Erdogan, inda mafiya yawan 'yan fafutukar suka fito, ya bayyana harin da cewa mummunan kisan gilla ne.
Sannan ya gargadi Isra'ila da ta guji kai kasar Turkiyya wuya, idan ba haka ba kuma to jikinta ya gaya mata.
Kwamitin sulhu na Majalisar Dinkin Duniya ya nemi da a gudanar da binciken basani-ba-sabo, domin gano ainahin abinda ya faru tare da hukunta duk wanda aka samu da laifi.
A yanzu Shugaban kasar Masar Hosni Mubarak, ya bayar da izinin bude kan iyakar shiga zirin Gaza daga Masar din, domin bayar da dama a shigar da kayan agaji cikin zirin na Gaza.